Ado Varvik
Ado Varvik (kuni 1935. aastani Adolf Võhmann; 4. jaanuar 1907 Tallinn – 20. detsember 1987 Tallinn) oli eesti viiuldaja. Ta lõpetas 1926. aastal Tallinna Reaalkooli ja 1932. aastal Tallinna Konservatooriumi Johannes Paulseni klassi. Aastatel 1929–1932 mängis ta Tallinna kinodes ning Pärnu ja Haapsalu suveorkestrites, 1930–1941 Tallinna Töölismuusika Ühingu sümfooniaorkestris ja 1932–1971 Estonias, olles 1944–1971 II viiuli rühma kontsertmeister.